CELEX: 32005D0065
Language: sl
Date: 2005-01-28 00:00:00
Title: 2005/65/ES: Odločba Komisije z dne 28. januarja 2005 o nekaterih prehodnih dodatnih jamstvih za Dansko v zvezi s spremembo statusa necepljenja proti atipični kokošji kugi (notificirana pod dokumentarno številko K(2005) 143)Besedilo velja za EGP.

29.1.2005   
            
            
               SL
            
            
               Uradni list Evropske unije
            
            
               L 27/52
            
         
      ODLOČBA KOMISIJE
   
   z dne 28. januarja 2005
   o nekaterih prehodnih dodatnih jamstvih za Dansko v zvezi s spremembo statusa necepljenja proti atipični kokošji kugi
   (notificirana pod dokumentarno številko K(2005) 143)
   (Besedilo velja za EGP)
   (2005/65/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 90/539/EGS z dne 15. oktobra 1990 o pogojih zdravstvenega stanja živali, ki veljajo znotraj Skupnosti za trgovanje s perutnino in valilnimi jajci ter za njihov uvoz iz tretjih držav (1), in zlasti člena 12(2) in (3) Direktive,
   ob upoštevanju naslednjega:
   
               (1)
            
            
               Odločba Komisije 91/552/EGS z dne 27. septembra 1991 o določitvi statusa Danske v zvezi z atipično kokošjo kugo (2) je za namen trgovanja z živo perutnino znotraj Skupnosti in za njen uvoz iz tretjih držav opredelila status Danske kot države članice, v kateri se ne izvaja cepljenje proti atipični kokošji kugi.
            
         
               (2)
            
            
               Zaradi nedavnih dogodkov v zvezi z atipično kokošjo kugo namerava Danska uvesti cepljenje perutnine proti navedeni bolezni in je zato treba njen status kot države članice, v kateri se ne izvaja cepljenje proti atipični kokošji kugi, začasno zamrzniti, kakor je predvideno v Direktivi 90/539/EGS.
            
         
               (3)
            
            
               Zaradi zaščite sedanjega zdravstvenega stanja perutnine na Danskem med uvodno fazo cepljenja proti atipični kokošji kugi je ustrezno določiti prehodna pravila za dodatna jamstva v zvezi s pošiljkami navedeni državi članici za določeno obdobje.
            
         
               (4)
            
            
               V skladu s tem je treba Danski dati nekatera dodatna jamstva, ki lahko vključujejo testiranje žive perutnine, kakor je predvideno v Odločbi Komisije 92/340/EGS (3) o opravljanju preizkusov na perutnini za atipično kokošjo kugo pred premikom.
            
         
               (5)
            
            
               Sklep 91/552/EGS je zato treba razveljaviti.
            
         
               (6)
            
            
               Ukrepi, predvideni s to odločbo, so skladni z mnenjem Stalnega odbora za prehranjevalno verigo in zdravstveno varstvo živali –
            
         SPREJELA NASLEDNJO ODLOČBO:
   Člen 1
   Področje uporabe in vsebina
   Odločba velja za trgovanja znotraj Skupnosti s perutnino, kakor je opredeljena v členu 2(1) Direktive 90/539/EGS, ki bo poslana na Dansko iz držav članic, ki nimajo statusa necepljenja proti atipični kokošji kugi, kakor je predvideno s členom 12(2) navedene direktive, ter iz tretjih držav.
   Člen 2
   Predhodno dovoljenje za pošiljke perutnine na Dansko
   Predhodno dovoljenje pristojnega veterinarskega organa Danske se zahteva še pred odpremo perutnine.
   Zahtevek za dovoljenje vključuje podatke o vrsti cepiva in programu cepljenja, ki se uporablja za imunizacijo perutnine pred atipično kokošjo kugo.
   Člen 3
   Vzorčenje in testiranje perutnine za pošiljke na Dansko
   Pristojni organ na Danskem lahko zahteva testiranje perutnine v skladu s členoma 1 in 2 Odločbe Komisije 92/340/EGS, ki upošteva podatke, predložene v skladu s členom 2 te odločbe.
   Člen 4
   Zavrnitev pošiljk perutnine s strani Danske
   Če se Danska ob upoštevanju podatkov, predloženih v skladu s členom 2 te odločbe, in rezultatov testiranja iz člena 3 te odločbe odloči, da ne bo dovolila vnosa pošiljke perutnine na svoje ozemlje, o razlogih za svojo odločitev obvesti Komisijo in drugo državo članico ali zadevne tretje države.
   Člen 5
   Razveljavitev Odločbe 91/552/EGS
   Odločba 91/552/EGS se razveljavi.
   Člen 6
   Uporaba
   Ta odločba se uporablja do 28. februarja 2006.
   Člen 7
   Naslovniki
   Ta odločba je naslovljena na države članice.
   
      V Bruslju, 28. januarja 2005
      
         
            Za Komisijo
         
         Markos KYPRIANOU
         
         
            Član Komisije
         
      
   
   
      (1)  UL L 303, 31.10.1990, str. 6. Direktiva, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).
   
      (2)  UL L 298, 29.10.1991, str. 21.
   
      (3)  UL L 188, 8.7.1992, str. 34.